**Lisa 1**

**Tehnilised tingimused mängu- ja spordialale**

Üldtingimused:

* Mängualade kaupa peavad tooted olema komplekteeritud ühest tooteseeriast (ühtne disain).
* Mänguvahendite disain peab olema kooskõlas hoone arhitektuuriga, sh mänguvahendite värvid harmoneeruma hoone fassaadi värvidega.
* Kõik mänguväljaku elemendid peavad vastama EVS-EN 1176 standardile, sh mänguvahendite turvaalused.
* Liikuvate mänguelementide alla tuleks planeerida eraldi katend (liiv, puukooremultš, kummimultš, EPDM kummikate vms), mis ei ole muru, et vältida muru sisse mullaste/poriste alade kulumist.
* Mängu- ja spordialadele projekteerida ka looduslikku mitmekesisust toetav kõrghaljastus, mis pakub päikese ja tuule eest varju ning loob meeldiva elukeskkonna. Haljastuse valimisel jälgida, et mängualade vahetusse lähedusse ei projekteeritaks mürgiseid/mürgiste marjadega vms ebasobivaid taimi.
* Planeeringualale näha ette ühtse disainiga väikevormid (pingid, prügikastid, jalgrattahoidjad jne). Prügikast peab olema pealt kinnine, lukustatav, lihtsast tühjendatav ja eraldi sisekonteineriga. Pingil peab olema seljatugi ning (vähemalt mõnel pingil) käetugi. Väikevormide metallosad peavad olema kuumtsingitud ja pulbervärvitud. Elemendid peavad olema kohtkindlalt paigaldatud ning kaetud grafitivastase lakiga.
* Iga eraldi mänguala juures peab olema vähemalt 1 prügikast ja 1 pink. Spordirajatiste juurde peab olema ette nähtud vähemalt 5 jalgratta parkimiskohta.
* Mänguväljaku toodetele ning väikevormidele peab pakkuma vähemalt 60 kuu pikkuse garantiiaja.
* Pinnavormide kujundamisel kindlustada nõlvad erosiooni vastu.
* Nõutud elemente võib võimalusel ühendada, kui erinevate elementide mängufunktsioonid on täidetud.
* Mängu- ja spordiala projekteerimisel peab olema kaasatud volitatud maastikuarhitekt (tase 7). Ehitusprojekti koosseisus esitada eraldi ka maastikuarhitektuuri eriosa.
* Mängu- ja/või spordiväljaku ehitusprojekti arhitektuurilahendus ja insener-tehnilised lahendused peavad olema koostatud vastava pädevusega isikute poolt.
* Mängu- ja spordiväljakute lahendused kooskõlastada valla avaliku ruumi sptsialistiga.

**Soovituslik mänguala elementide minimaalne koosseis (lastele vanuses 0-13a)**

Väikelastele vanuses 0-3a

* Liumäega linnak või temaatiline mänguelement;
* liivakast koos mängulauaga;
* beebiistmega kiik;
* ala mitmekesistamiseks kasutada epdm 3d loomakesi/palle.

Lastele vanuses 3-13a

* Kiiged, kus on vähemalt:
	+ pesakiik;
	+ tavaiste.
* Linnak, kus on vähemalt:
	+ 2 torni;
	+ sild;
	+ mänguletid tornide all;
	+ ronimiselement;
	+ liumägi;
	+ laskumistoru.
* Võrkronila või trossrada;
* Karussell;
* 2 mänguvahendit peavad sobima ka ratastoolis kasutajale;
* ala mitmekesistamiseks kasutada katendimänge, EPDM palle jms.

**NB!** Eelmainitud mängualasid ei pea eristama vanusegrupiti, võib ka elemendi funktsiooni põhiselt alad eristada. Sellisel juhul peab olema kindlustatud, et mänguelemendid, mis ei ole mõeldud väikelastele (0-3 a), oleksid raskesti ligipääsetavad sellele vanusegrupile.

**Noorte- ja spordiala (13 +):**

* Spordiväljak planeerida mängualadest kaugemale.
* Võimalusel planeerida spordiväljakule heli summutav katend (nt EPDM kummikate).
* Spordiväljak peab olema sobilik pallimängude mängimiseks, st planeerida kohtkindlalt paigaldatud korvpallikorvid või jalgpalliväravad.